Diari Oficial de la Generalitat Valenciana


Sumari del DOGV 8668, del 31-10-2019 (2019/10983)

DECRET 238/2019, de 18 d'octubre, del Consell, sobre règim transitori de les retribucions addicionals del professorat universitari regulades pel Decret 174/2002, de 15 d'octubre, del Govern Valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2019/10/18/238/dof/vci/html**

### Dades del document

Número de DOGV
:   8668

Data del DOGV
:   31-10-2019

Secció del DOGV
:   I. DISPOSICIONS GENERALS

Número del document
:   2019/10033


Data del document
:   18-10-2019

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Decret

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * salari
    * personal d'investigació
    * remuneració del treball
    * personal docent
    * universitat
    * contractació de personal
    * legislació
    * personal contractat

DECRET 238/2019, de 18 d'octubre, del Consell, sobre règim transitori de les retribucions addicionals del professorat universitari regulades pel Decret 174/2002, de 15 d'octubre, del Govern Valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari.  
 [2019/10672]  
  
  
El Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, regula la possibilitat que les universitats públiques competència de la Generalitat, en el marc de les seues disponibilitats pressupostàries i del límit del cost de personal autoritzat pel Consell, assignen retribucions addicionals al professorat en funció de mèrits de docència, investigació i de gestió, acreditats per l'Agència Valenciana d'Avaluació i Prospectiva, i es regulen els termes, condicions, requisits i quanties d'aquestes.  
La disposició transitòria sisena del Decret 174/2002 va fixar un període de temps que permetia a les universitats continuar aplicant l'anterior sistema de retribucions addicionals, regulat en l'article 46 de la Llei orgànica 11/1983, de 25 d'agost, de reforma universitària, mentre s'adaptaven al nou sistema d'incentivació del professorat a través de complements retributius addicionals. Aquest període transitori va ser ampliat fins al 31 de desembre de 2018 per diversos decrets del Consell.  
  
En conseqüència, transcorreguts els terminis previstos sense que s'haja produït la total adaptació prevista, així com tenint present l'actual conjuntura econòmica, és necessari establir per a les universitats públiques valencianes un nou termini que els permeta continuar aplicant l'anterior sistema de retribucions addicionals mentre culmina el procés d'adaptació i s'incorpora pràcticament la pròxima planificació financera. Per això es considera adequat prorrogar l'anterior règim transitori de retribucions complementàries fins al 31 de desembre de 2019, i fins que s'aprove la nova norma que regule el règim dels complements retributius addicionals del professorat universitari.  
  
Aquest decret es dicta a l'empara de l'article 53 de l'Estatut d'Autonomia de la Comunitat Valenciana, de la disposició final tercera de la Llei orgànica 6/2001, de 21 de desembre, d'universitats, i de la disposició final setena de la Llei orgànica 4/2007, de 12 d'abril, per la qual es modifica la Llei orgànica 6/2001.  
En la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte als principis de necessitat i eficàcia, la norma s'adequa a l'objectiu que el professorat d'universitats puga ser retribuït addicionalment, dins de les disponibilitats pressupostàries de les universitats públiques, en funció de mèrits de docència, investigació i de gestió. Igualment, la norma s'ajusta al principi de proporcionalitat, ja que conté la regulació imprescindible per a atendre l'objectiu que es pretén aconseguir.  
També es compleix el principi de seguretat jurídica, ja que la norma s'ha elaborat en coherència amb la resta de l'ordenament jurídic nacional i de la Unió Europea, per tal de mantenir un marc normatiu integrat i clar. Així mateix, durant la tramitació de la norma, ha quedat garantit el principi de transparència, i s'han informat les universitats públiques i les organitzacions sindicals i se'ls ha concedit un termini d'al·legacions. I ha estat informat el Consell Valencià d'Universitats i de Formació Superior.  
Quant al principi d'eficiència, la regulació plantejada no implica càrregues administratives innecessàries o accessòries ni més consum dels recursos públics.  
En conseqüència, d'acord amb l'article 28 de la Llei 5/1983, de la Generalitat, del Consell, conforme amb el Consell Jurídic Consultiu de la Comunitat Valenciana, a proposta de la consellera d'Innovació, Universitats, Ciència i Societat Digital, amb la deliberació prèvia del Consell, en la reunió de 18 d'octubre de 2019,  
  
  
DECRETE  
  
Article únic. Règim transitori de retribucions addicionals del professorat universitari  
1. Les universitats públiques valencianes que, amb anterioritat a l'entrada en vigor del Decret 174/2002, tingueren establides retribucions addicionals de les previstes en l'article 46.2 de la Llei orgànica 11/1983, podran mantindre-les, si escau, fins al 31 de desembre de 2019, sense que la quantia d'aquestes puga superar, de forma individual, el 40 % de les retribucions que pels conceptes de sou i complement de destinació els corresponga, i es computarà, si escau, en aquest complement, la quantia resultant de l'aplicació del que disposa l'article 33.2 de la Llei 31/1990, de 27 de desembre, de pressupostos generals de l'Estat per a 1991.  
2. No obstant això, si la quantia resultant de l'aplicació dels criteris establits en el Decret 174/2002 per a les retribucions addicionals és superior a la retribució addicional percebuda pel professorat universitari com a conseqüència de l'aplicació de l'article 46.2 de la Llei orgànica 11/1983, aquest tindrà dret a renunciar a aquesta quantia i a acollir-se a aquells criteris mitjançant una sol·licitud al Consell de Govern de la universitat per a la seua proposta d'assignació en els termes establits en el Decret 174/2002.  
  
  
DISPOSICIÓ ADDICIONAL  
  
Única. Incidència pressupostària  
L'aplicació i desenvolupament d'aquest decret no tindrà gens d'incidència en la dotació dels capítols de despesa de la conselleria competent en matèria d'universitats, i en tot cas haurà de ser atesa amb els seus mitjans personals i materials.  
  
  
DISPOSICIÓ DEROGATÒRIA  
  
Única. Derogació normativa  
Es deroguen totes les disposicions d'igual o inferior rang que s'oposen al que s'estableix en aquest decret.  
  
  
DISPOSICIONS FINALS  
  
Primera. Habilitació  
S'autoritza la persona titular de la conselleria competent en matèria d'universitats per a desplegar aquest decret.  
  
Segona. Entrada en vigor  
Aquest decret entrarà en vigor l'endemà de ser publicat en el Diari Oficial de la Generalitat Valenciana.  
No obstant això, els seus efectes econòmics es retrotrauran a l'1 de gener de 2019.  
  
Alacant, 18 d'octubre de 2019  
  
El president de la Generalitat,  
XIMO PUIG I FERRER  
  
La consellera d'Innovació, Universitats, Ciència i Societat Digital,  
CAROLINA PASCUAL VILLALOBOS


Còpia Permalink ELI